Flere hundrede mennesker var tirsdag formiddag mødt op for at ære nordjyden Ulrich Vestergaard en sidste gang. De var også med, da der senere på dagen blev holdt et minuts stilhed ved Ulrich Vestergaards lejlighed på Blomstermarken i Aalborg. Det var netop fra denne lejlighed, Ulrich Vestergaard blev kendt for at sælge cannabis-olie til syge mennesker. Noget, der fik boligselskabet Alabu til at smide ham ud, da man mente, det var utrygt for de øvrige beboere. Døde inden han blev smidt ud Ulrich Vestergaard afgik ved døden den 30. marts efter flere års kamp mod leverkræft. Han døde dagen inden, han skulle have været ude af sin lejlighed på Blomstermarken. Boligselskabet Alabu havde nemlig smidt ham ud af lejligheden, efter Byretten i Aalborg i september 2017 gav Alabu medhold i, at det var utrygt, at Ulrich Vestergaard solgte Cannabisolie fra sin lejlighed. Dommen blev anket, og i august 2018 indgik parterne forlig om, at Ulrich Vestergaard kunne blive i sin lejlighed i Aalborg indtil den 31. marts 2019. Han forlod dog lejligheden allerede i februar på grund af sin sygdom. ”En folkehelt” På trods af at boligselskabet var imod det, blev Ulrich Vestergaard ved med at sælge cannabisolie til syge mennesker. - Det er Danmarks største frihedskæmper, vi har mistet. Han gik så utroligt meget igennem, for at Hr. og Fru. Danmark vidste, hvad alternativ behandling var. Han var en folkehelt, siger Kim Velf, der er mangeårig ven af Ulrich. En af de mange liv, Ulrich Vestergaard har ændret, er Tom Gregersens. Han har købt Cannabis-olie til sin kræftsyge datter, Matilde, ved Ulrich. Den dengang fem-årige pige havde fået konstateret kræft, og behandlingen var meget hård ved hende. Hun havde smerter, ingen appetit og lå bare hen, men det ændrede cannabis-olien på 48 timer, fortæller Tom. - Han har hjulpet så mange hundrede mennesker til at få et bedre liv, og jeg er så taknemlig for, hvad han gjorde. Jeg vil altid være i gæld til ham, siger Tom Gregersen. Ulrich Vestergaard blev bisat fra Sønder Kirkegaard i Aalborg tirsdag klokken 14.00.

Opsummering:
En af Danmarks mest kendte fortalere for medicinsk cannabis, Ulrich Vestergaard, blev i dag bisat fra Sønder Kirkegaard i Aalborg.